REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/491-14

30. decembar 2014. godine

B e o g r a d

ZAPISNIK

14. SEDNICE ODBORAZA ZDRAVLjE I PORODICU

ODRŽANE 28. DECEMBRA 2014. GODINE

Sednica je počela u 13,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Ninoslav Girić, prof. dr Milan Knežević, dr Predrag Mijatović, prof. dr Mileta Poskurica, mr. dr Ljubica Mrdaković Todorović, dr Vesna Rakonjac, dr Darko Laketić, Elvira Kovač, dr Milan Latković, Milena Ćorilić, Nevena Stojanović i dr Ljiljana Kosorić.

Sednici Odbora je prisustvovao zamenik odsutnog člana Odbora: dr Slobodan Gvozdenović (dr Branislav Blažić).

Sednici nisu prisustvovali članovi Odbora: dr Aleksandar Radojević, dr Radoslav Jović, prof. dr Dušan Milisavljević, kao ni njihovi zamenici.

Pored članova Odbora sednici su prisustvovali narodni poslanici: dr Aleksandar Peranović i dr Jezdimir Vučetić.

Sednici je prisustvovao i državni sekretar u Ministarstvu zdravlja prof. dr Berislav Vekić.

Na predlog predsednice Odbora, jednoglasno, usvojen je sledeći:

 D n e v n i r e d

1. Razmatranje predstavki građana i organizacija upućenih Odboru;
2. Razno.

Prva tačka dnevnog reda – **Razmatranje predstavki građana i organizacija upućenih Odboru**

Predsednik Odbora prof. dr Slavica Đukić Dejanović je podsetila prisutne da Odbor u okviru svoje predstavničke i kontrolne uloge razmatrapredstavke građana i organizacija koje su mu upućene, te da je Radna grupa za razmatranje predstavki u sastavu: dr Darko Laketić, dr Ninoslav Girić i dr Aleksandar Radojević održala dva sastanka na kojima je razmotrila predstavke iz poslednjeg kavartala 2014. godine. Zatim je dala reč dr Darku Laketiću, izvestiocu Radne grupe.

 Dr Darko Laketić je izvestio Odbor da je Radna grupa razmotrila 30 predstavki, kao i da su sve predstavke i predlozi za njihovo rešavanje navedeni u preglednoj informaciji e-parlamenta. Potom je izneo predloge Radne grupe i naveo sledeće:

 1.Podnosilac: **Kozarac Mićo,** Novi Sad(03 Broj 07-3409/14 od 09.10.2014.) Predmet: Predlog da se zakonom uredi obavezna predaja novorođenčeta umrlog u zdravstvenoj ustanovi roditeljima radi sahrane, s obzirom da je to neotuđivo pravo roditelja kojim bi se otklonile sumnje u vezi sa krađom dece iz porodilišta. Predlog Radne grupe: Obavestiti podnosioca o važećoj zakonskoj regulativi kojom se uređuje ovo pitanje (čl. 221. i 222. Zakona o zdravstvenoj zaštiti).

2.Podnosilac: **Zdravstveni centar Knjaževac** (18 Broj 5-4000/13 od 10.10.2014.) Predmet: Apel v.d. direktora Zdravstvenog centra Knjaževac dr Miodraga Rašića da se ovoj ustanovi hitno pruži finansijska pomoć radi nabavke lekova, sanitetskog materijala, goriva i ostalih troškova, kako bi se obezbedilo nesmetano pružanje zdravstvene zaštite građanima opštine Knjaževac. Predlog Radne grupe: Odbor je zaključio da predstavku prosledi Ministarstvu zdravlja na razmatranje, uz apel da se zbog otežanog obavljanja zdravstvene zaštite, usled finansijskih problema u Zdravstvenom centru Knjaževac, ovo pitanje reši u što kraćem roku.

3.Podnosilac: **Društvo za cerebralnu i dečiju paralizu Šumadije,** Kragujevac(18 Broj 120-3757/14 od 20.10.2014.) Predmet: Molba za pomoć i podršku za unapređenje rada Društva, njegovih članova i porodica koji žive na ivici egzistencije. Predlog Radne grupe: S obzirom da odbor ne raspolaže sopstvenim finansijskim sredstvima radi neposredne pomoći ovom udruženju, a uvažavajući iznete probleme, Odbor je zaključio da predstavku prosledi Ministarstvu zdravlja i Ministarstvu rada, zapošljavanja i socijalne politike na nadležnost.

4.Podnosilac: **Udruženje penzionera opštine Velika Plana** (18 Broj 07-3853/14 od 27.10.2014.) Predmet: Molba podnosioca da Opšta bolnica ''Stefan Visoki'' u Smederevskoj Palanci opstane sa postojećim odeljenjima i službama, kako bi se zaštitili penzioneri kao jedna od najsiromašnijih kategorija. Predlog Radne grupe: Proslediti dopis koji je Odboru dostavio dr Goran Bogdanović, v.d. direktor ove zdravstvene ustanove povodom iste predstavke.

5.Podnosilac: **Matić Milivoj**,Valjevo(03 Broj 5-3889/14 od 29.10.2014.) Predmet: Molba da se u bolnicama ne dozvoli ''skrnavljenje leševa bez pristanka rodbine''. Predlog Radne grupe: Obavestiti podnosioca da je utvrđivanje vremena i uzroka smrti, obdukcija umrlih lica, kao i preuzimanje tela umrlih lica radi izvođenja praktične nastave regulisano odredbama čl. 219-234. Zakona o zdravstvenoj zaštiti, te da je obaveza zdravstvenih ustanova da postupaju u skladu sa ovim odredbama.

6.Podnosilac: **Društvo Srbije za borbu protiv raka,** Beograd (18 Broj 07-2901/14 od 03.11.2014, od 1.12.2014. od 9.12.2014. i 11.12.2014.) Predmet: - Zahtev za izmenu budžeta u delu koji se odnosi na sredstva opredeljena za Društvo Srbije za borbu protiv raka i Savez društava Vojvodine za borbu protiv raka, jer će ovako predviđena sredstva dovesti do gašenja i nestanka ovog udruženja. Predlog Radne grupe: Imajući u vidu rad ovog društva na prevenciji malignih bolesti, Odbor je zaključio da predstavku prosledi Ministarstvu zdravlja, s molbom da razmotri primedbu Društva, kao i Odluku donetu na 11. sednici Skupštine Društva, koja je održana 17. decembra 2014. godine.

7.Podnosilac: **Mirjana Pjević**,Beograd (18 Broj 07-172/14 od 06.11.2014.) Predmet: Podnosilac se i ranije obraćala ovom odboru. Iznosi sumnje da je njen sin preminuo zbog neblagovremenog i nestručnog postupanja zaposlenih u Hitnoj pomoći. Predlog Radne grupe: Odbor je zaključio da predstavku prosledi Ministarstvu zdravlja, Sektoru za inspekcijske poslove, radi postupanja saglasno članu 243. Zakona o zdravstvenoj zaštiti. Ujedno obaveštavamo podnosioca da saglasno članu 40. Zakona o komorama zdravstvenih radnika može pokrenuti pitanje disciplinske odgovornosti člana komore pred Sudom časti Lekarske komore Srbije, ukoliko sumnja da je isti svojim postupanjem izvršio povredu profesionalne dužnosti ili ugleda člana komore.

8.Podnosilac: **Aleksandar Suvajdžić**,Beograd (18 Broj 07-4224/14 od 24.11.2014.) Predmet: Grupa lekara negoduje zbog najnovije izmene Zakona o zdravstvenoj zaštiti koja se odnosi na uslove za stručno usavršavanje odnosno sticanje specijalizacije, budući da ovim odredbama nisu obuhvaćeni lekari koji su zaposleni na određeno vreme. Predlog Radne grupe: Odbor je zaključio da predstavku prosledi Ministarstvu zdravlja, Sektoru za organizaciju zdravstvene službe, na nadležnost.

9.Podnosilac: **Nada Lukić,** Zminjak (18 Broj 07-4328/14 od 2.12.2014.) Predmet: Predlog imenovane da se usvoji zakon o eutanaziji. Imenovana smatra da bi se na taj način pomoglo teško obolelim licima, kao i njihovim porodicama. Predlog Radne grupe: Imajući u vidu da je ovaj pravni institut predviđen u Radnoj verziji građanskog zakonika Republike Srbije od 2013. godine, koji priprema Komisija za izradu građanskog zakonika Vlade, Odbor prosleđuje ovu inicijativu Ministarstvu pravde na razmatranje.

 10.Podnosilac: **Grupa građana iz Vinče** (18 Broj 07-1761/14 od 9.12.2014.) Predmet: Urgencija građana Vinče od 9.12.2014. godine, kojom zahtevaju reakciju državnih organa povodom gradnje dalekovoda 400 kv broj 451 Beograd 8 – Pančevo 2, na trasi KO Ritopek, KO Leštane i KO Vinča. Građani Vinče protive se izgradnji dalekovoda u neposrednoj blizini osnovne škole, obdaništa i brojnih stambenih objekata zbog opasnosti po život i zdravlje od posledica zračenja, te zahtevaju da se pronađe drugo rešenje trase dalekovoda izvan ovog naselja. Predlog Radne grupe: S obzirom na to da se podnosioci predstavke pozivaju na Ustavom zajemčena prava: pravo na život, zaštitu zdravlja i zdravu životnu sredinu Odbor je zaključio da urgenciju građana Vinče prosledi Ministarstvu zdravlja, Sektoru za javno zdravlje i programsku zdravstvenu zaštitu na nadležnost. Odbor podseća podnosioce da je odgovor Ministarstva poljoprivrede i zaštite životne sredine, kao i obaveštenje JP Elektromreže Srbije, dostavljen Ministarstvu zdravlja, našim aktom od 9. oktobra 2014. godine, radi mišljenja o ovom pitanju.

11.Podnosilac: **Anonimna predstavka**-**Grupa savesnih lekara Opšte bolnice u Loznici** (18 Broj 07-4450/14 od 9.12.2014.) Predmet: Podnosioci ukazuju na nesavesno i nestručno postupanje lekara anesteziologa u slučaju pacijenta Velizara Matića, koje je za posledicu imalo smrtni ishod pacijenta. Predlog Radne grupe: Odbor je zaključio da saglasno članu 243. Zakona o zdravstvenoj zaštiti predstavku prosledi Ministarstvu zdravlja, Sektoru za inspekcijske poslove, na nadležnost.

 12. Podnosilac: **Dragica Maksimović**, Beograd (18 Broj 07-4586/14 od 16.12.2014.) Predmet: Podnosilac traži da se pomogne roditeljima dece sa smetnjama u razvoju tako da im se obezbedi socijalna usluga predah nega, dnevni boravak sa dežurstvom i u vreme vikenda, te besplatna rekreativna nastava za decu ometenu u razvoju. Predlog Radne grupe: S obzirom da podnosilac predstavke predlaže da se omoguće određene usluge u sistemu socijalne zaštite, Odbor je zaključio da predstavku prosledi Ministarstvu rada, zapošljavanja i socijalne politike na nadležnost.

 13. Podnosilac: **Sindikat medicinskih sestara i tehničara Srbije**, **Beograd** (18 Broj 180-4595/14 od 16.12.2014.) Predmet: Inicijativa Sindikata medicinskih sestara i tehničara Srbije kojom traže da medicinske sestre i tehničari, zaposleni na posebno teškim radnim mestima, rade najduže 15 godina na ovim poslovima, što bi povećalo efektivnost, kvalitet pruženih zdravstvenih usluga, ali i zaštitilo zdravlje stručnog osoblja koje je izloženo posebnim naporima. Predlog Radne grupe: Odbor je zaključio da inicijativu prosledi Ministarstvu zdravlja na nadležnost, s molbom da o ovom pitanju obavesti podnosioca predstavke.

14.Podnosilac: **Komora zdravstvenih ustanova Srbije, predsednik UO Georgios Konstantinidis** (18 Broj 400-4647/14 od 19.12.2014.) Predmet: Zahtev da prihodi koje ostvare ustanove u delatnosti zdravstva i socijalne zaštite zadrže karakter sopstvenih prihoda. Predlog Radne grupe: Obavestiti podnosioca o odgovoru koji je dao predstavnik Ministarstva finansija na sednici Odbora, koja je održana 22. decembra 2014. godine.

15. Podnosilac: **Udruženje specijalizovanih zdravstvenih ustanova za prevenciju invalidnosti i rehabilitaciju** (18 Broj 400-4653/14 od 19.12.2014.) Predmet: Zahtev da prihodi koje ostvare ustanove u delatnosti zdravstva i socijalne zaštite zadrže karakter sopstvenih prihoda. Predlog Radne grupe: Obavestiti podnosioca o odgovoru koji je dao predstavnik Ministarstva finansija na sednici Odbora, koja je održana 22. decembra 2014. godine.

16. Podnosilac: **Sindikat zaposlenih u zdravstvu i socijalnoj zaštiti Srbije** (18 Broj 400-4711/14 od 24.12.2014.) Predmet: Zahtev da prihodi koje ostvare ustanove u delatnosti zdravstva i socijalne zaštite zadrže karakter sopstvenih prihoda. Predlog Radne grupe: Obavestiti podnosioca o odgovoru koji je dao predstavnik Ministarstva finansija na sednici Odbora, koja je održana 22. decembra 2014. godine.

17.Podnosilac: **Nacionalna organizacija za retke bolesti Srbije** (18 Broj 400-4710/14 od 24.12.2014.) Predmet: Podnosioci iznose primedbu na Predlog zakona o budžetu za 2015. godinu, na razdeo 25-Ministarstva zdravlja, u delu koji se odnosi na sredstava opredeljena za zdravstvenu zaštitu lica obolelih od retkih bolesti, s obzirom na to da je Komisija za lečenje urođenih bolesti metabolizma pri Republičkom fondu za zdravstveno osiguranje u planu za 2015. godinu predvidela sredstva u iznosu od 678.132.719 dinara. Predlog Radne grupe: Odbor je zaključio da predstavku prosledi Ministarstvu zdravlja na nadležnost.

18. Podnosilac: **Vesna Vasiljević, Kupinovo** (18 Broj 07-4708/14 od 24.12.2014.) Predmet: Predlog da se izmeni važeći Zakon o lečenju neplodnosti postupcima biomedicinski potpomognutog oplođenja, tako što će se pravo na lečenje neplodnosti postupcima BMPO omogućiti i ženi bez partnera jer svaka žena zaslužuje pravo da se ostvari kao majka. Predlog Radne grupe: Imajući u vidu da je ovo pitanje regulisano odredbama člana 26. Zakona o lečenju neplodnosti postupcima biomedicinski potpomognutog oplođenja, Odbor je zaključio da predstavku prosledi Ministarstvu zdravlja na razmatranje, s molbom da o ovom predlogu obavesti podnosioca predstavke.

19.Podnosilac: **Slađana Čomić, Sirig** (18 Broj 120-1502/14 od 24.12.2014.) Predmet: Apel Slađane Čomić za materijalnu pomoć u iznosu od 2.100 evra kako bi se njenom detetu obolelom od cerebralne paralize omogućio nastavak lečenja, budući da mu predstoji još jedna operacija koju realizuju ruski hirurzi. U predstavci navodi da je samohrana majka i da nema sredstva da svom detetu obezbedi neophodno lečenje. Predlog Radne grupe: Odbor je zaključio da predstavku prosledi Ministarstvu zdravlja, s molbom da razmotri da li se lečenje ovog deteta može realizovati posredstvom Fonda za lečenje dece u inostranstvu imajući u vidu njegovo oboljenje, kako bi se detetu omogućila adekvatna zdravstvena zaštita. Upućena je molba Ministarstvu da zbog zdravstvenog stanja deteta, odnosno neophodne dinamike u lečenju navedenog oboljenja, hitno izvesti ovaj odbor o ovom pitanju.

20.Podnosilac: **Fakultet za specijalnu edukaciju i rehabilitaciju, Beograd** (18 Broj 07-4719/14 od 24.12.2014.) Predmet: Podnosilac traži realizaciju Nacionalnog programa zdravstvene zaštite dece sa psihofiziološkim poremećajima i govornom patologijom, koji je Vlada donela 27. februara 2009. godine. Naglašava da bi se realizacijom ovog programa smanjio broj dece sa smetnjama u razvoju, ostvarile znatne uštede u RFZO-u i kvalitativno podigao nivo stručnosti zapošljavanjem obrazovnog kadra koje za te poslove ciljano edukuje ovaj fakultet. Predlog Radne grupe: Odbor je zaključio da predstavku prosledi Ministarstvu zdravlja na razmatranje, s molbom da o ovom pitanju izvesti podnosioca predstavke.

21.Podnosilac: **Direktor Mreže organizacija za decu Srbije- MODS, Beograd** (od 24.12.2014.) Predmet: Podrška inicijativi za donošenje Zakona o prevenciji i dijagnostici genetičkih bolesti, genetički uslovljenih anomalija i retkih bolesti. Predlog Radne grupe: Inicijativu proslediti Ministarstvu zdravlja na razmatranje.

 Naveo je i sledeće predstavke, radi upoznavanja Odbora:

 1.Podnosilac: **Ministarstvo finansija, Odeljenje za budžetsku inspekciju**, (18 Broj 401-00-1678/2014-37 od 19. novembra 2014. godine) Predmet: Zapisnik o izvršenoj kontroli primene zakona u oblasti materijalno-finansijskog poslovanja, namenskog i zakonitog korišćenja sredstava kod Lekarske komore Srbije za period od 01.01.2013. godine do dana vršenja kontrole.

2.Podnosilac: **Stomatološka komora Srbije** (18 Broj 06-4339/14 od 2.12.2014.) Predmet: Molba SKS za sastanak sa članovima Odbora, kako bi se predočili nagomilani problemi u stomatologiji u državnom i privatnom sektoru.

3.Podnosilac: **dr Katarina Sedlecki**,Institut za zdr.zaštitu majke i deteta Srbije ''Dr Vukan Čupić'' (18 Broj 06-3974/14 od 06.11.2014.) Predmet: Inicijativa da se održi sednica na temu reproduktivnog zdravlja stanovništva Srbije, na kojoj bi pored dr Sedlecki, izlagali i prof. dr Mirjana Rašević i profesor iz Rumunije.

4.Podnosilac: **Dragan Arsić,** Kraljevo (18 Broj 06-4239/14 od 25.11.2014.) Predmet: Molba za sastanak sa članovima Odbora u vezi sa radom Lekarske komore Srbije.

5.Podnosilac: **Savez udruženja dobrovoljnih davalaca krvi Srbije** (18 Broj 07-4240/14 od 25.11.2014.) Predmet: Molba za sastanak sa članovima Odbora u cilju unapređenja dobrovoljnog davalaštva krvi.

6.Podnosilac: **Komora biohemičara Srbije** (18 Broj 06-4709/14 od 24.12.2014.) Predmet: Molba za sastanak sa Odborom radi predstavljanja aktivnosti ove komore od strane novoizabranog direktora mr sc. med. dr Slavice Cimbaljević, a u cilju nastavka dosadašnje uspešne saradnje.

7.Podnosilac: **Lekarska komora Srbije** (18 Broj 9-4712/14 od 24.12.2014.) Predmet: Odluka Upravnog odbora Lekarske komore Srbije doneta na drugoj redovnoj sednici LKS, održanoj 11.12.2014. godine, kojom se obrazuje stalno Radno telo za saradnju i komunikaciju sa Odborom za zdravlje i porodicu.

Izvestilac Radne grupe upoznao je prisutne i sa odgovorom na dopis broj 07-2591/14 od Ministarstva zdravlja, Sektora za inspekcijske poslove.

U diskusiji povodom ove tačke dnevnog reda učestvovali su: dr Aleksandar Peranović, dr Predrag Mijatović, dr Slobodan Gvozdenović, dr Vesna Rakonjac, Elvira Kovač, dr Ljiljana Kosorić, dr Jezdimir Vučetić, prof. dr Slavica Đukić Dejanović, dr Darko Laketić i prof. dr Berislav Vekić.

Povodom predstavke broj 07-4450/14 koja je podneta od strane anonimnog podnosioca, tzv. “ grupa savesnih lekara“ Opšte bolnice u Loznici, narodni poslanici dr Predrag Mijatović, dr Vesna Rakonjac, dr Ljiljana Kosorić i dr Slobodan Gvozdenović, izneli su mišljenje da Odbor ne treba da razmatra nepotpisane predstavke

odnosno da i sve podnosioce koji ukazuju na nesavesno lečenje treba uputiti na adresu direktora zdravstvene ustanove odnosno na proceduru predviđenu zakonom a imajući u vidu da se ove prijave često zloupotrebljavaju.

Dr Jezdimir Vučetić je mišljenja da treba razmatrati i anonimne predstavke budući da podnosioci ukazuju na propuste u ostvarivanju zdravstvene zaštite te da građani treba da imaju poverenje u sistem i pored toga što su kao uzbunjivači zaštićeni zakonom. Dr Ljiljana Kosorić je dodala da građani koji se obraćaju odboru imaju poverenje u njegov rad, te je naglasila da su iz tog razloga potrebni obazrivi odgovori na predstavke. Zatim je istakla doprinos Društva Srbije za borbu protiv raka u prevenciji malignih bolesti te je imajući u vidu veliki broj obolelih u našoj zemlji apelovala da se ovom društvu pomogne u daljem radu.

Elvira Kovač je ukazala da predstavku uvek treba razmotriti bez obzira da li je podnosilac anoniman, s obzirom da se isti uvek može i lažno potpisati. U vezi sa predstavkom kojom se traži izmena Zakona o lečenju neplodnosti postupcima biomedicinski potpomognutog oplođenja, ukazala je da je zahvaljujući amandamanu podnetom od strane narodnih poslanica iz različitih parlamentarnih grupa, ženi bez partnera omogućeno da učestvuje u tom postupku ali uz prethodno dobijenu saglasnost nadležnog ministra, te je sugerisala da podnosiocu predstavke treba predočiti tu mogućnost. Dr Predrag Mijatovićse kritički osvrnuo na ovu inicijativu budući da smatra da je uloga oca značajna za pravilan razvoj deteta, te je apelovao na Ministarstvo zdravlja da ne podrži ove zahteve. Dr Darko Laketić je istakao da bi tema o pravu na lečenje neplodnosti postupcima BMPO trebalo da bude predmet sveopšte javne rasprave te da je predstavka prosleđena nadležnom ministarstvu na razmatranje.

Dr Aleksandar Peranović je obavestio Odbor da je inicijativa Sindikata medicinskih sestara i tehničara Srbije kojom traže da medicinske sestre i tehničari zaposleni na posebno teškim radnim mestima rade najduže 15 godina na ovim poslovima, takođe dostavljena i Odboru za rad, socijalna pitanja, društvenu uključenost i smanjenje siromaštva, te da je ista prosleđena Ministarstvu za rad, zapošljavanje, boračka i socijalna pitanja. Dr Predrag Mijatovićsmatra da se ova inicijativa sinidikata može realizovati tek nakon donešenja aneksa ugovora o radu ili posebnog zakona kojim bi se uredilo ovo pitanje.

Državni sekretar prof. dr Berislav Vekić izneo je da Odbor treba da razmatra anonimne predstavke i iste uputi Ministarstvu zdravlja, Sektoru za inspekcijske poslove, koji postupa u skladu sa zakonskim odredbama koje predviđaju mehanizme interne i eksterne provere kvaliteta stručnog rada zdravstvenih radnika. Naglasio je da se nakon ovih provera može zaključiti da li je bilo propusta u radu lekara i ima li osnova za krivično gonjenje. Izrazio je slaganje sa stavom da određeni pojedinci zarad sopstvenih interesa iznose neistine, ali je naglasio da se ti navodi mogu lako utvrditi. U vezi sa inicijativom Sindikata medicinskih sestara i tehničara Srbije da medicinske sestre i tehničari zaposleni na posebno teškim radnim mestima rade najduže 15 godina na ovim poslovima, naveo je da su u Pravilniku o uslovima i načinu unutrašnje organizacije zdravstvenih ustanova, usvojenom 2014. godine, utvrđeni uslovi i način unutrašnje organizacije zdravstvenih ustanova, te da se saglasno tome jasno može utvrditi svako radno mesto u organizaciji i sistematizaciji poslova. Takođe, dodao je da je u toku rad na definisanju platnih grupa kojim će medicinske sestre i zdravstveni tehničari biti stepenovani i svrstani u odgovarajuću platnu grupu u zavisnosti od stepena obrazovanja.

 Dr Darko Laketić je podsetio prisutne da zdravstvena inspekcija postupa i po anonimnim prijavama i ukazao na član 208. stav 3. Zakona o zdravstvenoj zaštiti, kojim se navodi da vanrednu spoljnu proveru kvaliteta stručnog rada sprovodi Ministarstvo na zahtev građanina, privrednog društva, ustanove, organizacije zdravstvenog osiguranja i državnog organa. Odbor u okviru svog delokruga razmatra sve predstavke i upućuje ih nadležnim organima na dalje razmatranje i postupanje. U vezi sa tim, Radna grupa ovog odbora ocenila je da anonimnu predstavku treba razmatrati, s obzirom da se u njoj navodi da je greškom lekara pacijentu data pogrešna krvna grupa što je kao posledicu imalo smrtni ishod. Smatra da se ovakav propust može lako utvrditi internom ili spoljnom proverom kvaliteta stručnog rada zdravstvenih radnika, te da je razmatranje svih predstavki jedan od način da se unapredi zdravstveni sistem.

Predsednik Odbora prof. dr Slavica Đukić Dejanović je podsetila da Radna grupa ne razmatra nejasne i predstavke uvredljivog sadržaja. Smatra da mnogi građani ne smeju da se potpišu kada ukazuju na nepravilnosti u društvu i pored toga što je to pitanje regulisano Zakonom o zaštiti uzbunjivača.Takođe, podsetila je i na dužnost direktora zdravstvene ustanove da povremeno vrši unutrašnju proveru kvaliteta stručnog rada i bez incidentnih situacija, dok je spoljna provera kvaliteta stručnog rada u ingerenciji Ministarstva zdravlja, uz napomenu da odbor nema izvršnu ulogu i da predstavke upućuje nadležnim organima na dalje postupanje u skladu sa zakonom. Imajući u vidu sadržaj diskusije i iznete oprečene stavove u vezi sa razmatranjem anonimnih predstavki predložila je da se Odbor o ovom pitanju izjasni glasanjem. Potom je obavestila odbor da će zajedno sa svojom zamenicom primiti predstavnike Stomatološke komore Srbije, Udruženja dobrovoljnih davalaca krvi i druge koji su tražili prijem te da će nakon sastanka informisati odbor o njihovim zahtevima.

 Nakon razmatranja predstavki koje su bile na dnevnom redu, Odbor je jednoglasno usvojio (14 za od 14 prisutnih) predloge Radne grupe za rešavanje istih.

 Druga tačka dnevnog reda – **Razno**

 Predsednik Odbora prof. dr Slavica Đukić Dejanović je s obzirom na različita mišljenja koja su izneta u diskusiji o anonimnim predstavkama, predložila da se Odbor izjasni o daljem načinu rada sa ovim predstavkama..

 Odbor je većinom glasova (12 za, 1 protiv, 1 uzdržan od 14 prisutnih) usvojio predlog predsednice Odbora da Odbor za zdravlje i porodicu nastavi sa dosadašnjim načinom rada koji uključuje i razmatranje anonimnih predstavki.

 Povodom ove tačke dnevnog reda nije bilo više predloga ni diskusije.

 Sednica je završena u 14,00 časova.

 SEKRETAR PREDSEDNIK

Božana Vojinović Prof. dr Slavica Đukić Dejanović